**МОТИВИ**

**КЪМ ПРОЕКТА НА ЗАКОН ЗА ДОПЪЛНЕНИЕ НА ГРАЖДАНСКИЯ ПРОЦЕСУАЛЕН КОДЕКС**

Предложеният законопроект предвижда изменения в Част седма на Гражданския процесуален кодекс (ГПК) „Особени правила относно производството по граждански дела при действие на правото на Европейския съюз“ във връзка с прилагането на **Регламент (ЕС) № 655/2014 на Европейския парламент и на Съвета от 15 май 2014 година за създаване на процедура за европейска заповед за запор на банкови сметки с цел улесняване на трансграничното събиране на вземания по граждански и търговски дела (Регламент (ЕС) № 655/2014).**

Регламент (ЕС) № 655/2014 създава пряко приложим правен инструмент на Съюза - европейска заповед за запор на банкови сметки. Регламентът установява европейска процедура при трансгранични дела, която дава възможност за ефикасно и бързо запориране на средства по банкови сметки. Наличие на трансгранично дело има, когато кредиторът е с местоживеене в една държава членка, а съдът и банковата сметка, подлежаща на запориране, се намират в друга държава членка или когато съдът, разглеждащ молба за заповед за запор, се намира в една държава членка, а банковата сметка – обект на заповедта за запор, е в друга държава членка.

 Регламентът започва да се прилага от 18 януари 2017 г. Съгласно чл. 50 от него държавите членки са длъжни за изпратят информация на Европейската комисия (ЕК), свързана с приложението на Регламента, в която да посочат определените компетентни органи по издаване и по изпълнение на европейска заповед за запор, органа, компетентен да получава информация за сметките на длъжника, тарифата за таксите и др. Срокът за уведомяване на ЕК е 18 юли 2016 г.

Във връзка с това е предложена промяна в Част седма на ГПК – създаване на нова Глава петдесет и шеста „а“, с която се предвижда подходяща вътрешна уредба, улесняваща приложението на Регламента. С оглед на подробните правила, въведени в него и на прякото му приложение, в ГПК се предвижда минимална уредба относно европейската заповед за запор, която конкретизира общите правила на ГПК във връзка със запора.

В чл. 618а като компетентен орган за издаване на европейска заповед за запор на банкови сметки се определя първоинстанционният съд, компетентен да разгледа спора по същество ако нейното издаване се иска преди предявяване на спора по същество. Същата компетентност е предвидена в случаите на вече постановено съдебно решение. Съгласно изискванията на чл. 5, буква а) от Регламента е предвидена възможност за искане за издаване на европейска заповед за запор във всяко положение на делото, включително в рамките на касационното производство, поради което това е изрично предвидено в ал. 3 на член 618а.Съгласно чл. 50, пар. 1 от Регламент (ЕС) № 655/2014 държавите членки следва да съобщят на Комисията кои са определените от тях съдилища, които ще издават европейската заповед за запор, когато кредиторът е получил автентичен акт по смисъла на чл. 4, т. 10 от Регламента. В тази връзка е и изрично предвидената уредба на чл. 618а, ал. 2 в проекта.

В чл. 618б е посочен съдът, пред който може да се обжалва отказът за издаване на европейска заповед за налагане на запор върху банкови сметки съгласно изискването на Регламента.

В чл. 618в, ал. 2 се определя информационен орган в съответствие с чл.14 от Регламента. Този орган е оправомощен да получава от съда исканията за информация относно банкови сметки на длъжника. Производството по Регламента следва да е бързо и ефективно, поради което се налага определянето на единна точка за контакт, т.е. централизиран орган на национално ниво за получаване на искания за банкови сметки, който без забавяне ще предприема необходимите действия и ще предоставя исканата информация на запитващия съд. Предложено е това да бъде Държавната съдебно-изпълнителна служба при Районен съд-София, респективно всеки съдебен изпълнител при Районен съд – София.

За целите на Регламента (чл. 4, т. 14) е необходимо България да определи и уведоми ЕК за компетентен орган, който да получава европейска заповед за запор и други документи от съда, да ги предава на банката за изпълнение и да ги връчва на длъжника. Предвижда се този орган да бъде всеки съдебен изпълнител (чл.618в, ал. 1).

В чл. 618г се предлага компетентен орган по изпълнение на европейската заповед за налагане на запор върху банкови сметки да е съдебният изпълнител, което решение е продиктувано от българската правна традиция. В ал. 2, 3 и 4 на член 618г са посочени действията, които се предприемат с оглед изпълнение на заповедта. В съответствие с изискванията на Регламента се предвижда съдебният изпълнител да може да предприема необходимите мерки за освобождаване на средствата, превишаващи сумата, посочена в заповедта за запор.

В чл. 618д са предвидени възможности за двете страни в производството да искат отмяна и изменение на европейската заповед за запор и изпълнението й на основанията, предвидени в чл. 33-35 от Регламента, като е уреден и инстанционен контрол над актовете на първоинстанционния съд.

Във връзка със задължението за уведомяване на ЕК за таксите, които ще се събират за изпълнение на европейската заповед за запор, се предвижда до началната дата на приложение на Регламент (ЕС) № 655/2014 да се приемат изменения в Тарифата за държавните такси, които се събират от съдилищата по Гражданския процесуален кодекс и в Тарифата за таксите и разноските към Закона за частните съдебни изпълнители.

Предлаганата уредба в ГПК ще допринесе за ефективно прилагане на новия инструмент на ЕС, улесняващ трансграничното събиране на вземания. С нея се създават допълнителни възможности за кредитора за бързо запориране на средства по банкови сметки на длъжника на територията на целия Европейски съюз. В същото време тя предвижда достатъчно гаранции за защита правата на длъжника срещу злоупотреба от страна на кредитора.